O manifestaţie de protest are loc în această seară, la Vama Veche, faţă de modul în care se desfăşoară procesul în cazul accidentului tragic de la 2 Mai, provocat de Vlad Pascu. Doi tineri, Sebi și Roberta, și-au pierdut viața după ce au fost loviți de mașina condusă de șoferul drogat.
„În urma unui tragic accident petrecut în vara anului trecut, la 2 Mai, în care doi tineri au fost rupţi din viaţă de un şofer băut şi drogat, iar justiţia pare să fie oarbă şi surdă la strigătele de dreptate, ne unim într-un act de solidaritate şi protest..
Începând cu ora 17.00, manifestanții se vor reuni și vor merge către locul accidentului, pentru a arăta că nu sunt de acord cu modul în care este judecat acest caz.
„Ne dorim să arătăm lunii că suntem uniţi în faţa injustiţiei şi că nu vom tolera ca vinovaţii să scape nepedepsiţi. Nu uităm şi nu vom uita niciodată pe cei doi tineri, Sebi şi Roberta, care şi-au pierdut viaţa într-un mod atât de tragic şi nedrept. Fie ca vocea noastră să fie ecoul luptei lor pentru dreptate. Alătură–te nouă şi arată că dreptatea nu poate fi ignorată”, este mesajul celor care au iniţiat protestul.